Samsa ondersoek oliestorting by AlgoabaaiArgieffoto van ‘n oliestorting (Foto: Samsa) Die Suid-Afrikaanse Maritieme Veiligheidsowerheid (Samsa) sê hy stel ondersoek in oor ŉ oliestorting Maandag in Algoabaai naby die Ngqurha-hawe aan die ooskus van die land. Volgens Samsa het die oliestorting Maandag teen ongeveer 12:00 plaasgevind tydens ŉ olie-oordrag tussen skepe. Die omvang van die skade is nog nie duidelik nie, maar Samsa sê die land se bestuurstrukture is ontplooi en het reeds begin om die verspreiding van die olie te beperk. Twee teen-besoedelingsvaartuie is reeds deur die departement van bosbou, visserye en omgewingsake ontplooi om die oliestorting te beheer. SANParke het patrolliebote aan die kuslyn ontplooi. Alle bunkerskip-operasies is opgeskort om behoorlike koördinering van die doeltreffende bestuur van die oliestorting te verseker. Wat betref die bedreiging vir seevoëls in die gebied het Samsa bevestig die Suider-Afrikaanse Stigting vir die Bewaring van Kusvoëls (Sankub) is reeds op hoë gereedheid om voëls te ontvang wat deur die oliestorting geraak is. Sankub moedig die publiek aan om met SANParke kontak te maak indien hulle enige wild sien wat deur die olie geraak is. Samsa se beamptes het ook kort ná die voorval aangemeld is, die twee skepe genader om die omvang van die oliestorting te bepaal. ŉ Lug-ondersoek word Dinsdag gedoen en verdere inligting sal met die publiek gedeel word sodra dit beskikbaar is.